Regjeringsplattformen ikke klar i helgen
Det får VG bekreftet fra kilder tett på forhandlingene mellom Høyre og Frp. Samtidig understreker kildene at situasjonen kan endre seg. Høyres nestleder Jan Tore Sanner bekrefter at forhandlingene vil fortsette utover kvelden, men ønsker ellers ikke å kommentere fremdriften. - I utgangspunktet tar vi en pause lørdag ettermiddag, men det er mye som er uklart akkurat nå, sier Sanner til VG. - Jeg tror jeg skal hit på mandag. Vi skal komme i havn om ikke så altfor lenge, men vi trenger litt mer tid, sier Høyre-leder Erna Solberg til NRK fredag kveld.De to partiene sitter fredag kveld fortsatt i intense forhandlinger på Sundvolden hotell. Etter det VG får opplyst vil møtene fortsette lørdag morgen, først med interne møter i delegasjonene, før partilederne igjen setter seg sammen for å gjennomgå tekster i det som skal bli Solberg-regjeringens politiske plattform. Planen nå er at forhandlingene skal fortsette til 14-tiden lørdag, før partiene tar en pause.Kilder som kjenner prosessene som nå pågår inne i forhandlingsrommet bekrefter at partiene neppe vil være klare til å presentere den nye regjeringsplattformen på mandag. Dermed peker tirsdag eller onsdag i neste uke seg ut som de mest sannsynlige tidspunktene for presentasjonen. Fredag er trolig utelukket. Da kunngjøres vinneren av Nobels Fredspris, og partistrategene i de to partiene ønsker ikke en kollisjon mellom de to begivenhetene. Stemningene mellom partene er fortsatt tilsynelatende god etter fem dager med harde politiske drakamper på Sundvolden. Erna Solberg og Siv Jensen gikk sammen til middag rundt klokken 18 fredag kveld, og latteren satt løst mellom de to partilederne på den korte veien fra den lukkede delen av hotellet til bygningen der middagen ble holdt.VG har tidligere fortalt at betrodde stortingsrepresentanter spiller en nøkkelrolle når de to partilederne forhandler om en ny regjering. Partilederne er åpne om at de er avhengige av stortingsrepresentantes ekspertise når de møter hverandre over forhandlingsbordet.Også fredag var flere stortingsrepresentanter til stede på Sundvolden fredag. Blant dem er Frps samferdselspolitiske talsmann Bård Hoksrud. Han ønsker ikke å kommentere sin rolle i forhandlingene eller om hans tilstedeværelse betyr at samferdsel nå er blant temaene som drøftes.Når den nye regjeringen vil bli presentert er fortsatt uklart, men onsdag 16. oktober er en sannsynlig dato. Mandag legger Stoltenberg-regjeringen frem statsbudsjettet og tirsdag deltar Kongen på den høytidelige åpningen av Sametinget i Karasjok. Samtidig understreker flere sentrale kilder i begge de påtroppende regjeringspartiene at det er viktig for den nye regjeringen å overta så raskt som mulig. Blant argumentene for en rask overtakelse er muligheten til å gjøre endringer i budsjettforslaget fra Stoltenberg-regjeringen.
Den nye regjeringsplattformen vil trolig ikke være klar før i midten av neste uke.